रैली के संयोजक ज्योति प्रसाद गैराला ने बताया कि भाजपा की शंखनाद रैली में हरिद्वार और देहरादून जिलों के 21 विधानसभा क्षेत्रों को सम्मिलित किया गया है। इस रैली के माध्यम से अमित शाह उत्तराखंड में आगामी विधानसभा चुनाव का बिगुल फूंकेंगे। हरिद्वार के जिलाधिकारी हरवंश सिंह चुग ने कहा कि 25 जून को पूरे हरिद्वार जिले में शांति व्यवस्था बनाए रखने और सांप्रदायिक माहौल न बिगड़ने देने के लिए जिले के ग्रामीण क्षेत्रों में धारा-144 लगाई गई है। उन्होंने कहा कि एक राजनीतिक दल हरिद्वार में 25 जून को रैली कर रहा है। दूसरे राजनीतिक दल ने इसी दिन ही लंढौरा कस्बे में शांतिमार्च निकालने का एलान किया है। माहौल खराब न हो इसको देखते हुए देहात क्षेत्र में धारा-144 लगाई गई है और सुरक्षा के कड़े इंतजाम किए गए हैं।